# **Fakamā‘opo‘opo ‘o e Palani Ngāue ki hono Ta‘ofi ‘o e Taonakitá ki he Fetalanoa‘aki Kumi Fakakaukaú (Suicide Prevention Action Plan Consultation Summary)**

## Talateú

‘Oku tākiekina ‘a e ngaahi ngāue ki hono ta‘ofi ‘a e taonakitá ‘i Nu‘u Silá ‘e he [ongo pepa ko ‘ení](https://mohgovtnz.sharepoint.com/sites/moh-ecm-TemplateCentral/TemplateCentral/Suicide%20Prevention%20Action%20Plan%202019–2024%20for%20Aotearoa%20New%20Zealand%20(He%20Tapu%20te%20Oranga)):

* 1. ‘Oku Mahu‘inga ‘a e Mo‘ui Kotoa Pē – He Tapu te Oranga o ia Tangata: Fokotu‘utu‘u Ngāue ki hono Ta‘ofi ‘o e Taonakitá 2019 –2029 (He Tapu te Oranga)
  2. Palani Ngāue ma‘a Aotearoa Nu‘u Sila ki hono Ta‘ofi ‘o e Taonakitá 2019 – 2024.

Koe‘uhí ko e ngata ko ia ‘a e Palani Ngāué ‘i he 2024, kuo fa‘ufa‘u ai ‘e he Potungāue Mo‘uí ha palani ngāue fakaangaanga ki he ta‘u ‘e nima ka hoko maí. ‘Oku fekumi atu ‘a e Potungāué ke ‘omai ha fakakaukau fekau‘aki mo e palani fakaangaangá.

‘Oku fenāpasi ‘a e palani ko ‘eni mo e ngaahi me‘a ‘oku fakamu‘omu‘a ‘e he Pule‘angá ki he Mo‘ui Lelei ‘a e ‘Atamaí:

* fakalelei‘i hono ma‘u atu ‘o e tokoni ki hono ta‘ofi ‘o e taonakitá mo e tokoni ke fakaakeake hili ha pekia meí ha taonakita
* fakatupulaki ha kau ngāue ‘oku lava ke nau poupou‘i kinautolu ‘oku tu‘u lavea ngofua pe uesia ‘e he taonakitá
* fakamālohi‘i ‘emau tokanga taha ki he faka‘ehi‘ehí mo e tokoni tōmu‘á ‘i he kotoa ‘o e ngaahi me‘a te nau ala kaunga ki he taonakitá
* fakalelei‘i ‘a e ola lelei ‘o e tokoni ki hono ta‘ofi ‘o e taonakitá mo e fakaakeake ‘i he hili ‘o ha pekia mei ha taonakita ‘aki hono fakalelei‘i ‘o e fakatotoló mo e tānaki ‘o e fakamatalá.

‘Oku ‘i ai ha ngaahi ngāue ke fakahoko ‘i he palaní ‘e he sekitoa ki he Mo‘ui Leleí mo e ngaahi potungāue kehekehe ‘a e pule‘angá.

## Ngaahi ngāue ‘oku fokotu‘u ke fakahokó ‘o taki ai ‘a e tafa‘aki ki he Mo‘ui Leleí

### 1: Fakalelei‘i hono ma‘u atu ‘o e tokoni ki hono ta‘ofi ‘o e taonakitá mo e tokoni ke fakaakeake hili ha pekia meí ha taonakitá

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * Fokotu‘u ha sino‘i pa‘anga fakakomiunitī ‘oku tokanga taha ki he ngaahi falukunga kakai ‘oku vivili ange ‘enau ngaahi fiema‘ú (hangē ko e ngaahi fa‘ē feitamá pe toki fā‘elé, to‘utupú mo e ngaahi komiunitī ‘i he ngaahi tūkui kolo ki ‘utá) ke poupou‘i ‘a e ngaahi sino‘i pa‘anga lolotonga ki he kakai Maulí mo e Pasifikí. | ‘I he ‘ene a‘u ki he ‘aho 31 ‘o Tīsema 2025 |
| * Tuku atu ha tokoni fakalahi ki he tēngihia ‘o e taonakitá. | ‘I he ‘ene a‘u ki he ‘aho 30 ‘o Sune 2026 |
| * Fokotu‘u mo vakai‘i ha ngaahi falekai/senitā/sēvesi ‘e ono ki he fakaakeake mei he faingata‘á. | ‘I he ‘ene a‘u ki he ‘aho 30 ‘o Sune 2028 |
| * Fakalelei‘i ke tuha mo taau faka‘ulungaanga ‘a e ngaahi fuofua tokoní ‘i he hili ‘o ha pekia mei ha taonakita mo e Aoake te Rā, sēvesi ki he tēngihia mei ha taonakitá. | ‘I he ‘ene a‘u ki he ‘aho 31 ‘o Tīsema 2028 |

### 2: Fakatupulaki ha kau ngāue lavame‘a mo loto ma‘u ki hono ta‘ofi ‘o e taonakitá mo e fakaakeake hili ha pekia mei ha taonakita

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * Fakalahi hono ma‘u atu ‘o e ako ki hono ‘ilo‘i ‘o e taonakitá ma‘á e ngaahi komiunitií, fāmilí mo e kāingá. | ‘I he ‘ene a‘u ki he ‘aho 31 ‘o Tīsema 2025 |
| * Fa‘u ha nāunau fakataukei ki he ngāué pea hokohoko atu hono fakalelei‘i ‘a e founga ngāue tokoní ma‘á e kau fokotu‘utu‘u ngāue ki hono ta‘ofi ‘o e taonakitá mo e fakaakeake hili ha pekia mei ha taonakita mo e kau ngāue Kia Piki te Ora. | ‘I he ‘ene a‘u ki he ‘aho 30 ‘o Sune 2026 |
| * Pulusi ha fokotu‘utu‘u fakafonua ‘oku fakatefito ‘i he lavame‘á (national competency-based framework) ma‘á e kau ngāué, ngaahi komiunitií, fāmilí mo e kāingá. | ‘I he ‘ene a‘u ki he ‘aho 30 ‘o Sune 2026 |
| * Fa‘u mo pulusi ha fakahinohino kuo fakalahi ma‘á e kau ngāue palofesinale ki he mo‘ui leleí ‘i hono sivi mo tokoni‘i ‘o e kakai te nau ala taonakitá pe faingata‘a‘ia ‘i he taonakitá. | ‘I he ‘ene a‘u ki he ‘aho 30 ‘o Sune 2028 |

### 3: Fakamālohi‘i ‘a e tokanga taha ki he faka‘ehi‘ehí mo e tokoni tōmu‘á

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * ‘Inivesi ‘i hono fakalahi ‘o e ngaahi sēvesi ki he faito‘o taimi nounoú (acute), tokoni ki he tauhí (respite) pe fakaakeake mei he faingataa‘á ma‘á e to‘utupú ‘i ha vāhenga fakafeitu‘u ‘e ‘ikai toe si‘i ange ‘i he uá. | ‘I he ‘ene a‘u ki he ‘aho 30 ‘o Sune 2025 |
| * Kamata‘i ha polokalama tu‘uaki fo‘ou ki he tu‘unga lelei ‘a e mo‘uí ‘oku kau ai ha ngaahi nāunau ‘oku fakapatonu ki he to‘utupú. | ‘I he ‘ene a‘u ki he ‘aho 31 ‘o Siulai 2025 |
| * Fa‘u mo fakahoko ha polokalama sivi ‘o e ma‘u kava mālohí mo ha faito‘o taimi nounou fakafonua ‘oku kau ai ‘a e ngaahi kupu ki hono ta‘ofi ‘o e taonakitá. | ‘I he ‘ene a‘u ki he ‘aho 30 ‘o Sune 2027 |
| * Fa‘u mo pulusi ‘a e ngaahi fakahinohino fakamuimui taha ki he ongoongó mo e fakalahi ‘o e ngaahi nāunau ki he fa‘ahinga kehekehe ‘o e ongoongó. | ‘I he ‘ene a‘u ki he ‘aho 31 ‘o Tīsema 2028 |
| * Fa‘u ha ngaahi ‘ātakai ‘oku malu ange ‘i he ngaahi tauhi‘anga ki he kau mahaki faka‘atamaí mo e ma‘u tangií (addiction) ‘aki hono fakalakalaka‘i ‘o e ngāue ki he fakaleleí (remediate) mo fakasi‘isi‘i ‘a e ngaahi me‘a ‘e ala fakahoko ‘aki ‘a e taonakitá (ligature points). | ‘I he ‘ene a‘u ki he ‘aho 30 ‘o Sune 2029 |

### 4: Fakalelei‘i ‘a e ola lelei ‘o hono ta‘ofi ‘o e taonakitá mo ‘emau mahino‘i ‘o e taonakitá

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * Vakai‘i ‘a e ola lelei ‘o e Pa‘anga kuo Vahe‘i ki he Mo‘ui Leleí (Vote Health) ke ‘inivesi ‘i he ngaahi sēvesi ki hono ta‘ofi ‘o e taonakitá pea fakahoko ha ngaahi liliu ‘e fiema‘u. | ‘I he ‘ene a‘u ki he ‘aho 30 ‘o Sune 2026 |
| * Vakai‘i ha ngaahi founga ki hono sivi‘i ‘o ha me‘angāue ki he fakamatalá ‘oku taimi-tonu ke ma‘u mai ai ha fakamatala ki he taonakitá ‘oku lelei mo taimi totonu ange. | ‘I he ‘ene a‘u ki he ‘aho 31 ‘o Tīsema 2026 |

## Ngaahi ngaue ‘oku fokotu‘u atu ki he ngaahi va’a kotoa ‘o e pule‘angá

### 1: Fakalelei‘i hono ma‘u atu ‘o e tokoni ki hono ta‘ofi ‘o e taonakitá mo e tokoni ke fakaakeake hili ha pekia meí ha taonakitá

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * Fakakakato hono fa‘u ‘o e ngaahi founga ki hono fakahoko ‘o e ngāue atu ki he tokoni‘i ‘o e fakaakeake mei ha hili ‘o ha taonakitá ‘oku ma‘u tonu ‘i he ngaahi pilīsoné (Ara Poutama Aotearoa | Department of Corrections). | ‘I he ‘ene a‘u ki he ‘aho 31 ‘o Tīsema 2025 |

### 2: Fakatupulaki ha kau ngāue lavame‘a mo loto ma‘u ki hono ta‘ofi ‘o e taonakitá mo e fakaakeake hili ha pekia mei ha taonakita

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * Fakalahi ‘a e ‘ilo mo e ngaahi founga ngāue ‘oku ma‘u ‘e he kau ngāue ki hono ta‘ofi ‘o e taonakitá ‘i he Ngaahi Sēvesi Fakahoko Ngāue ki he Pā‘usi‘i ‘o e Kau Toulekeleká (Elder Abuse Response Services) (Ministry of Social Development). | ‘I he ‘ene a‘u ki he ‘aho 30 ‘o Sune 2028 |
| * Fakafo‘ou ki he tu‘unga fakamuimui tahá ‘a e fakahinohino ngāue mo e ngaahi tokoni ki he kau ngāue ki he tafa‘aki fakasōsialé (social workers) mo e kau ngāue tauhi ‘oku nau ngāue mo e fānau mo e to‘utupu ‘oku ngalingali te nau taonakitá pe fou atu ‘i ha faingata‘a fekau‘aki mo e taonakitá (Oranga Tamariki). | ‘I he ‘ene a‘u ki he ‘aho 30 ‘o Sune 2029 |

### 3: Fakamālohi‘i ‘a e tokanga taha ki he faka‘ehi‘ehí mo e tokoni tōmu‘á

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * Faka‘ai‘ai ‘a e tu‘unga lelei ‘a e mo‘uí mo fakamālohi‘i ‘a e ngaahi tokoni ‘oku ‘oatu ‘e he ngaahi akó ki he fānau ako ‘oku nau fou atu ‘i ha faingata‘a pe fakalavea‘i ‘o kitá mo e hili ko ia ‘o ha taonakita (Ministry of Education). | ‘I he ‘ene a‘u ki he ‘aho 30 ‘o Sune 2026 |
| * Fa‘ufa‘u ha ngaahi ‘ātakai malu mo hao ‘i he ngaahi pilīsoné fakafou ‘i he ngāue ki he fakaleleí (remediate) mo fakasi‘isi‘i ‘a e ngaahi me‘a ‘e ala fakahoko ‘aki ‘a e taonakitá (Ara Poutama Aotearoa | Department of Corrections). | ‘I he ‘ene a‘u ki he ‘aho 30 ‘o Sune 2028 |

### 4: Fakalelei‘i ‘a e ola lelei ‘o hono ta‘ofi ‘o e taonakitá mo ‘emau mahino‘i ‘o e taonakitá

| **Ngāue ‘oku fokotu‘u ke fakahokó** | **‘Aho ke fakakakato ki aí** |
| --- | --- |
| * Poupou ki hano vakavakai‘i ‘o hono ‘ahi‘ahi‘i ‘o ha me‘angāue ki hono ma‘u taimi-tonu ‘o e fakamatalá ke ma‘u mai ai ha fakamatala ki he taonakitá ‘oku lelei mo taimi totonu ange. | ‘I he ‘ene a‘u ki he ‘aho 31 ‘o Tīsema 2026 |
| * Fakalelei‘i ‘a e tu‘unga ola lelei ‘o hono toe vakai‘i ‘o e ngaahi fokotu‘u ‘a e pule fakatotolo ki he pekiá ‘i he ‘initanetí (online coronial recommendations recaps - Ministry of Justice). | ‘I he ‘ene a‘u ki he ‘aho 30 ‘o Sune 2029 |

## Ngaahi olá mo e ngaahi me‘afuá

‘E muimui‘i ‘a e nga‘unu kimu‘á ‘aki ‘a e ngaahi fakamatala fakamuimui taha ‘oku ‘oatu ki he Minisitā ki he Mo‘ui Lelei ‘a e ‘Atamaí (Minister for Mental Health) ‘i he māhina ‘e 3 kotoa pē. ‘E vahevahe atu ‘i he ta‘u kotoa pē ha fakamatala fakamuimui taha ki he Kapinetí pea fokotu‘u ia ‘i he uepisaiti ‘a e Potungāue Mo‘uí.  ‘E toe muimui‘i foki ‘e he Komisoni ki he Mo‘ui Lelei Faka‘atamaí mo e Tu‘unga Lelei ‘a e Mo‘ui (Mental Health and Wellbeing Commission) | Te Hiringa Mahara ‘a hono ta‘ota‘ofi ‘o e taonakitá.

## Founga ‘o e kau ki aí

Te ke lava ‘o ‘omai ho‘o fakakaukau ki he palani ngāue fakaangaangá ‘aki ha‘o:

* ‘omai ha‘o ‘imeili ‘i he [mhaengagement@health.govt.nz](mailto:mhaengagement@health.govt.nz)
* a‘u tonu pe kau atu ki ha fakataha pe fetalanoa‘aki kumi fakakaukau ‘i he ‘initanetí – ‘e tuku atu ‘a e fakaikiikí ‘i he [peesi ki he fetalanoa‘akí ‘i he uepisaiti ‘a e Potungāue Mo‘uí](file:///C:\Users\nwillis\AppData\Local\Microsoft\Windows\INetCache\Content.Outlook\PMQAFG45\Draft%20Suicide%20Prevention%20Action%20plan%20for%202025%20–%202029%20Public%20consultation%20document%20|%20Ministry%20of%20Health%20NZ)
* tali ‘a e ngaahi fehu‘i ‘i he ‘initanetí ‘i he [senitā ki he fetalanoa‘akí ‘a e Potungāue Mo‘uí](https://consult.health.govt.nz/mental-health/suicide-prevention-action-plan-2025-2029-c/).

‘Oku tāpuni ‘a e fetalanoa‘aki ki he kumi fakakaukaú ‘i he ‘aho Falaite 1 ‘o Novemá, taimi 5 efiafi.

**Ngaahi fehu‘i ‘o e fetalanoa‘aki ki he kumi fakakaukaú:**

1. ‘Okú ke loto ki he ngaahi ngāue kuo fokotu‘u atu ke fakahoko ki he mo‘ui leleí mo e ngaahi potungāue ‘a e pule‘anga? ‘E lava fēfē ke fakalelei‘i ‘a e ngaahi ngāue ko ‘eni? Kātaki ‘o fakakau mai ‘a e ngaahi ‘uhinga ki ho‘o talí.
2. Ko e hā mo ha toe ngaahi ngāue kehe ‘okú ke fakakaukau ‘e lava ke fakakau ki he ngaahi potungāue ‘a e pule‘angá ke nau vakavakai‘i? Kātaki ‘o fakakau mai ‘a e ngaahi ‘uhinga ki ho‘o ngaahi fokotu‘ú.
3. Ko e hā ‘a e me‘a ‘oku fiema‘u ke fakakaukau‘i ‘e he ngaahi potungāue ‘a e pule‘angá ‘i he taimi ‘oku fakahoko ai ‘a e ngaahi ngāue ko ‘ení ke fakapapau‘i ko e me‘a ‘oku fakahokó ‘okú ne feau ‘a e ngaahi fiema‘u ‘a e ngaahi komiunitī? Kātaki ‘o fakakau mai ‘a e ngaahi ‘uhinga ki ho‘o ngaahi fokotu‘ú
4. ‘Oku ‘i ai nai mo ha toe me‘a kehe ‘okú ke fiema‘u ke ‘ilo ki ai ‘a e ngaahi potungāue ‘a e pule‘angá ke ‘ilo‘i ‘a e me‘a ‘oku fiema‘u ke ta‘ofi ‘aki ‘a e ta‘onakita?

Fakamālō atu ‘i ho‘o ‘omai ho‘o fakakaukaú.